Alle buurte in die Baai het nou weer water | News24
Alle buurte in die Baai het nou weer water
ALLE gebiede in die Nelson Mandelabaai-metro het weer water nadat die Scheepersvlakte-studam in so 'n mate opgevul is dat water weer daaruit onttrek kan word.
Kayamandi, Despatch en Reservoir Hills se water het Donderdag opgedroog nadat die studam se watervoorraad opgeraak het toe die wal van 'n kanaal, wat water vanaf die Gariepdam daarheen voer, op 17 Mei gebreek het. Werkspanne het 'n tydelike noodkanaal gebou wat 'n week vroeër as verwag, voltooi is.
Volgens Annette Lovemore, burgemeesterskomiteelid vir infrastruktuur, ingenieurswese, elektrisiteit en energie in die metro, kon water weer Vrydagoggend uit die studam onttrek word.
"Water word uit die Scheepersvlakte-studam onttrek en in die Nooitgedacht-watersuiweringsaanleg behandel, waarna dit na verbruikers in die metro gepomp word.
"Die hoeveelheid water wat onttrek word, word stadigaan vermeerder namate die studam se vlak styg en die voorsieningstelsel opvul. Die gebiede wat geraak is, het weer van Vrydag laat af water in hul krane gehad," sê Lovemore.
Sy het weer elke waterverbruiker in die metro gevra om 'n daadwerklike poging aan te wend om elke druppel water moontlik te bespaar sodat die metro se kritieke watersituasie nie verder vererger nie.
Verlede Maandag is die metro se verklaring van die gebied tot droogterampgebied deur die burgemeester en die stadsbestuurder onderteken en die metro sal rampstatus kry sodra dit in die Staatskoerant geproklameer is.
"Ons mik na waterverbruik van tussen 10 kl tot 12 kl per huishouding. Daar is verbruikers wat – ondanks al die pleidooie om water te bespaar – steeds te veel water verbruik," sê Lovemore.
Sy het gesê daar is 297 verbruikers wat tot 200 kl per maand verbruik en byna 500 wat 100 kl tot 200 kl per maand verbruik. Amptenare van die metro besoek hierdie verbruikers om vas te stel hoekom die verbruik so hoog is en om hulle te waarsku.
"In die Humewood-Somerstrand-gebied word hoë verbruik toegeskryf aan veral gastehuise en studenteverblyf wat op huishoudelike tariewe is. In die oorblywende huishoudelike gebiede is die hoë verbruik hoofsaaklik weens lekkasies," sê Lovemore.
Volgens haar is baie hiervan intussen herstel of word herstel. Formele kennisgewings oor lekkasies word uitgereik en as dit nie binne sewe dae herstel is nie, sal dit deur die munisipaliteit herstel en die koste van die verbruiker verhaal word.